Predkladacia správa
     
k prerokovaniu zmeny zmluvných podmienok zmlúv č.468/1994, 426/1994, 650/1994, 496/1994, 495/1994 a 593/1994 v zmysle  Zásad Fondu národného majetku SR pre postup za účelom zmien ustanovení v zmluvách uzavretých s nadobúdateľmi privatizovaného majetku v náležitostiach stanovených v rozhodnutiach o privatizácii.

             Zásady Fondu národného majetku SR pre postup za účelom zmien ustanovení v zmluvách uzavretých s nadobúdateľmi privatizovaného majetku /ďalej len kupujúci/  v náležitostiach stanovených v rozhodnutiach o privatizácii /ďalej len Zásady/ vypracoval Fond národného majetku SR z dôvodu potreby aktuálne reagovať na stav sledovania a plnenia zmlúv o  predaji majetku resp. akcií a  v  nich stanovených zmluvných podmienok.
        
Fond národného majetku SR má záujem získať v predstihu, t.j. v roku 2002 finančné prostriedky - platby za splátky kúpnej ceny podľa splátkových kalendárov za roky 2002-2013. Tento záujem je možné realizovať len za predpokladu čiastočnej zmeny zmluvných podmienok a to predovšetkým v spôsobe splácania kúpnej ceny. Predčasným inkasom časti splátok kúpnej ceny získa Fond národného majetku SR finančné zdroje v predstihu, pričom reálna hodnota týchto finančných prostriedkov bude blízka nominálnej hodnote splátok splácaných podľa splátkového kalendára.
Zásady umožnia ukončiť zmluvné vzťahy v rokoch 2002 a 2003 a prispôsobením ostatných zmluvných podmienok  zreálnia  uhrádzanie kúpnej ceny.
      
 Fond národného majetku SR /ďalej Fond/  eviduje značný počet tzv. neplatičov a čelí značným stratám v dôsledku vyhlásenia konkurzov na nadobúdateľov privatizovaného majetku,  pričom systém vymáhania pohľadávok je zdĺhavý a nákladný.
       Vzhľadom k tomu Fond pristúpil k vypracovaniu zásad pre zmenu zmluvných podmienok, ktoré by umožnili predčasne vyplatiť kúpnu cenu na princípe vzájomnej výhodnosti  pre Fond  i pre kupujúcich.  

       V súčasnosti Fond eviduje žiadosti kupujúcich o zmenu zmluvných podmienok, z ktorých prevažná časť požaduje zmenu splátkového kalendára, zmenu harmonogramu investovania resp. započítanie časti kúpnej ceny za investície. Podotýkame však, že v minulosti Fond evidoval podstatne viac žiadostí ohľadom zmeny zmluvných podmienok, ktoré sa však zamietali z rôznych dôvodov /ekonomických, právnych /. Časť kupujúcich  je dnes už v konkurze,  pretože neboli schopní plniť svoje zmluvné záväzky voči Fondu, ktoré vznikali napr. z nepreinvestovania presne podľa zmluvy, resp. neboli schopní včas uhrádzať splátky a úroky z kúpnych cien apod. /zmluvné pokuty, úroky z omeškania /.
A/    Časť   žiadostí kupujúcich sa týka :
•	zmeny harmonogramu investovania či už ide o investície v rámci kúpnej ceny, alebo v osobitných dojednaniach, pričom  časť kupujúcich žiada  iba možnosť zmeny výšky investícií v jednotlivých rokoch  pri zachovaní konečného termínu investovania,  niektorí   žiadajú posun konečného termínu investovania.

B/   Prevažná časť žiadostí kupujúcich sa týka  možnosti započítania investícií ako úhrady časti  kúpnej ceny a to:
•	v rámci kúpnej ceny doteraz splácanej finančne, pričom záväzok investícií    v osobitných dojednaniach  by zostal zachovaný,
•	alebo presun časti investícií z osobitných dojednaní do kúpnej ceny, pri zachovaní výšky kúpnej ceny, t.j. znížením výšky splácania kúpnej ceny finančne  
    a  znížením záväzku investovania mimo kúpnej ceny
  
   Z toho časť  kupujúcich,  ktorí  žiadajú  o túto zmenu,  nie  je  schopná  ďalej plniť  svoje zmluvné záväzky voči Fondu v nezmenenej forme, kupujúcim  za týchto podmienok často hrozí konkurz, exekúcie, a následne nemožnosť ďalej ekonomicky fungovať a zamestnávať súčasný  počet  zamestnancov.

   Časť kupujúcich   plní svoje zmluvné záväzky voči Fondu a navrhuje Fondu,  v prípade schválenia žiadosti o zmenu platobných podmienok, vyplatiť v predstihu časť kúpnej ceny.
                                       
V prípade, že Fond  pristúpi k úpravám zmluvných podmienok v zmysle Zásad, zostávajú nezmenené:
   - výška kúpnej ceny a ďalšie podmienky obsiahnuté v príslušnom uznesení vlády, resp. rozhodnutí o privatizácii pri priamych predajoch vopred určenému záujemcovi
  - kúpna cena a ďalšie podmienky vyhlásené v podmienkach verejnej súťaže, resp. dražbe u zmlúv   uzavretých na základe výsledku  tejto súťaže alebo dražby. 

                Postup v zmysle prijatých  Zásad by umožnilo: 
•	predčasné inkasovanie splátok kúpnych  cien  naplánovaných na roky 2002-2013 v roku  2002 na princípe súčasnej hodnoty budúcich splátok,   
•	ukončenie čo najväčšieho počtu kúpnych zmlúv  v rokoch 2002 a 2003
•	zreálnenie zmluvných podmienok tak, aby sa zachovali funkčné ekonomické celky 

        Zásady vychádzajú z proklamácie, že zmluvná voľnosť nie je obmedzená. Na základe toho zmluvné strany môžu po vzájomnej dohode v prípadoch ustanovených v  Zásadách na základe žiadosti kupujúceho, po zvážení všetkých skutočností odôvodňujúcich zmenu uzavretej zmluvy, zmeniť obsah zmluvy (náležitosti ustanovené v rozhodnutí o privatizácii).

       Návrh Zásad bol schválený prezídiom Fondu uznesením č.7/LXIV/01 z 23.10.2001 s doporučením na prerokovanie PEM vlády.  PEM vlády Zásady dňa 11.2.2002 prerokovala a po zapracovaní pripomienok zo záverov PEM boli Zásady schválené Prezídiom Fondu uznesením č. 2/LXXI/02 zo dňa 15.2.2002. 
 
       V súlade so Zásadami v prípadoch, kde rozhodnutia o privatizácii boli vydané vládou SR resp. Ministerstvom pre správu a privatizáciu SR, schvaľuje zmeny zmluvných podmienok príslušný orgán na základe odporúčania Prezídia Fondu, čo v tomto prípade je vláda SR
Prezídium Fondu prerokovalo nasledovné žiadosti o úpravu zmluvných podmienok:
1.	Makyta, a.s. Púchov – z kúpnej ceny vo výške 800 mil. Sk doteraz uhradila 640 mil. Sk. Spoločnosti zostáva uhradiť zostatok ceny vo výške 160 mil. Sk. Fond v zmysle Zásad navrhuje uhradiť splátku KC 100 mil. Sk v hotovosti a 60 mil. Sk formou investícií.
2.	Topolčiansky pivovar, a.s.- z kúpnej ceny vo výške 550 mil. Sk spoločnosť doteraz uhradila 455 285 824 Sk. Zostatok KC vo výške 94 714 176 Sk  Fond v zmysle Zásad navrhuje uhradiť nasledovne:  v hotovosti 56 828 506 Sk a formou investícií 37 885 670 Sk.
3.	VÚSAPL, a.s. Nitra – z kúpnej ceny vo výške 91 462 000 Sk spoločnosť doteraz uhradila 83 631 000 Sk. Zostatok KC vo výške 7 830 900 Sk navrhuje Fond uhradiť nasledovne:        v hotovosti  5 000 000 Sk a formou investícií 2 831 000 Sk.
4.	ZIPP GEČA, s.r.o. – z kúpnej ceny 16 000 000 Sk spoločnosť doteraz uhradila 14 750 000 Sk. Zostatok KC vo výške 1 250 000 Sk navrhuje Fond uhradiť nasledovne:  800 000 Sk v hotovosti a formou investícií 450 000 Sk.
5.	ZIPP, s.r.o. Bratislava – z kúpnej ceny 165 mil. Sk spoločnosť doteraz uhradila 153 210 298 Sk. Zostatok KC vo výške 11 789 702 Sk Fond navrhuje uhradiť nasledovne: v hotovosti 7 073 821 Sk a formou investícií 4 715 881 Sk.
6.	Výskumný ústav jadrových elektrární, a.s.- z kúpnej ceny vo výške 243 292 000 Sk spoločnosť uhradila 202 mil. Sk. Zostatok KC vo výške 32 292 000 Sk Fond navrhuje uhradiť nasledovne:  v hotovosti 19 375 200 Sk a formou investícií 12 916 800 Sk.
Keďže vo všetkých vyššie uvedených prípadoch rozhodnutia o privatizácii schvaľovala vláda SR  a súčasťou uznesenia boli aj zmluvné podmienky, Fondom navrhované zmeny je nutné prerokovať a schváliť vládou SR.